Ir-Regolament tal-Kummissjoni (KE) Nru 1564/2001
tal-31 ta’ Lulju 2001
li jemenda r-Regolament (KE) Nru 562/2000 rigward l-ippakkjar bil-vakwu ta’ ċerti qatgħat tal-laħam taċ-ċanga ta’ l-intervent u li jikkorreġi r-Regolament (KE) Nru 1209/2001
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1254/1999 tas-17 ta’ Mejju 1999 dwar l-organizzazzjoni komuni tas-suq fil-laħam taċ-ċanga u l-vitella [1], kif l-aħħar emendat bir-Regolament (KE) Nru 1512/2001 [2] u b’mod partikolari l-Artikolu 47(8) tiegħu,
Billi:
(1) Ir-Regolament tal-Kummissjoni (KE) Nru 562/2000 tal-15 ta’ Marzu 2000 jistabbilixxi regoli ddettaljati sabiex jiġi applikat ir-Regolament tal-Kunsill (KE) Nru 1254/1999 rigward ix-xiri għall-ħażna tal-laħam taċ-ċanga [3], kif l-aħħar emendat bir-Regolament (KE) Nru 1082/2001 [4], jistabbilixxi regolari partikolari dwar l-ippakkjar minnufih tal-qatgħat wara li jitneħħielhom il-għadam mill-laħam u l-ħtiġiet speċifiċi għat-tneħħija tal-għadam għall-intervent.
(2) Fuq il-bażi ta’ l-esperjenza, huwa meħtieġ li tiġi ċċarata s-sitwazzjoni rigward il-possibbiltà tal-ippakkjar bil-vakwu ta’ ċerti qatgħat individwali tal-laħam taċ-ċanga ta’ l-intervent. Ir-Regolament (KE) Nru 562/2000 għandu għalhekk jiġi emendat kif jixraq.
(3) L-Artikolu 1(2)(b) tal-verżjoni bl-Ingliż tar-Regolament tal-Kummissjoni (KE) Nru 1209/2001 tal-20 ta’ Ġunju 2001 li jidderoga mir-Regolament (KE) Nru 562/2000 li jistabbilixxi regoli ddettaljati sabiex jiġi applikat ir-Regolament tal-Kunsill (KE) Nru 1254/1999 rigward ix-xiri għall-ħażna tal-laħam taċ-ċanga [5], kif l-aħħar emendat bir-Regolament (KE) Nru 1496/2001 [6], fih żball. Għalhekk, dan ir-Regolament għandu jiġi kkoreġut.
(4) Il-miżuri pprovvduti f’dan ir-Regolament huma skond l-opinjoni tal-Kumitat Maniġerjali tal-Laħam taċ-Ċanga u tal-Vitella,
ADDOTTAT DAN IR-REGOLAMENT:
L- Artikolu 1
Fl-Anness V mar-Regolament (KE) Nru 562/2000, jiżdied il-punt 3 li ġej:
"3. L-IPPAKKJAR BIL-VAKWU TA’ ĊERTI QATGĦAT INDIVIDWALI
L-Istati Membri jistgħu jiddeċiedu li jippermettu l-ippakkjar bil-vakwu minflok it-tgeżwir individwali kif ipprovvdut fil-punt 1 għall-qatgħat tal-kodiċi INT bin-numri 12, 13, 14, 15, 16, 17 u 19."
L- Artikolu 2
L-Artikolu 1(2)(b) tal-verżjoni bl-Ingliż tar-Regolament (KE) Nru 1209/2001 għandu jinqara kif ġej:
"(b) dan li ġej jista’ jinxtara għall-intervent: kwarti ta’ quddiem b’ħames kustilji miksuba bl-użu ta’ qatgħa dritta mill-karkassi jew min-nofs karkassi riferiti fl-Artikolu 4(2) tar-Regolament (KE) Nru 562/2000; il-prezz tal-kwarti ta’ quddiem għandu jiġi kkalkolat billi jiġi applikat il-koeffiċjent ta’ 0,80 għall-prezz tal-karkassi."
L- Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-31 ta’ Lulju 2001.